Samarqandda sharq allomalariga bag‘ishlangan xalqaro konferensiya o‘tkaziladi

2014-yilning 15—16-may kunlari Samarqand shahrida “O‘rta asrlar Sharq allomalari va mutafakkirlarining tarixiy merosi, uning zamonaviy sivilizatsiya rivojidagi roli va ahamiyati” mavzusida xalqaro ilmiy konferensiya o‘tkaziladi, deb xabar bermoqda O‘zA.

Prezident Islom Karimovning 2014-yil 1-apreldagi farmoyishiga muvofiq tashkil etilayotgan anjumanda AQSh, Buyuk Britaniya, Italiya, Xitoy, Janubiy Koreya, Germaniya, Yaponiya, Hindiston, Misr, Indoneziya, Saudiya Arabistoni, Quvayt, Rossiya va Ozarbayjon kabi 50 ga yaqin mamlakatdan olimlar, nufuzli xalqaro tashkilotlar rahbar va vakillari, ilmiy markazlar va institutlar mutaxassislari, ekspertlar ishtirok etishi kutilmoqda.
Anjuman ishtirokchilari aniq va tabiiy fanlar sohasida faoliyat yuritgan O‘rta asrlar Sharq allomalari va mutafakkirlarining ilmiy, tarixiy va falsafiy merosi, ularning astronomiya, matematika, geografiya, geodeziya, tibbiyot, farmakologiya, kimyo, mineralogiya kabi zamonaviy ilm-fan shakllanishi va rivojlanishiga qo‘shgan ulkan hissasiga oid masalalarni muhokama qiladi, fikr va tajriba almashadi.
Konferensiyada O‘rta asrlar Sharq allomalari va mutafakkirlarining hayoti va ijodi, tarixiy merosi va ilmiy maktablarning faoliyatiga bag‘ishlangan filmlar namoyish etiladi. Anjuman qatnashchilari Samarqanddagi tarixiy, ilmiy va madaniy obidalar, istiqlol yillarida amalga oshirilgan bunyodkorlik va obodonlashtirish ishlari, o‘quv muassasalari faoliyati bilan tanishadi.
Anjuman tafsilotlari bilan tanishishni xohlovchilar uchun mazkur xalqaro konferensiyaning sayti tashkil etildi.